Tito kry sy sin: Dagga gewettig vir medisinale gebruik | Netwerk24
Deur Elvira Wood 13 Februarie 2020 22:15
Tito Mboweni, minister van finansies, het sy sin gekry.
Kommersiële daggaboerdery vir medisinale doeleindes gaan vanjaar gewettig word. Foto: Pixabay
Pres. Cyril Ramaphosa het Donderdagaand in sy staatsrede aangekondig dat hennep en dagga vir medisinale gebruik gewettig gaan word.
“Vanjaar gaan ons die kommersiële gebruik van hennepprodukte reguleer en aan kleinskaalse boere die geleentheid bied om daarmee te boer," het hy gesê.
“Beleid sal geformuleer word oor hoe dagga vir medisinale doeleindes gebruik kan word soos wat in pas is met wêreldtendense."
Ramaphosa het bygevoeg hy kan sien sommige van die gaste by die staatsrede is heel opgewonde oor dié aankondiging. Hy “wonder” of hulle dit dalk self gebruik.
Mboweni het al herhaaldelik getwiet dat hy die kabinet gaan nader om daggaboerdery toe te laat. Hy het ook al verskeie kere foto’s van daggaplante op sy plaas getwiet.
Volgens hom kan daggaboerdery maklik ’n ekstra R4 miljard vir die land verdien.
Meer oor: Cyril | Tito Mboweni | Ramaphosa | Hennep | Marijuana | Cannabis | Landbou | Staatsrede2020 | Dagga